EXPUNERE DE MOTIVE

La data de 25 aprilie 2005 a fost semnat, la Luxemburg, textul Tratatului încheiat între Regatul Belgiei, Republica Cehă, Regatul Danemarcei, Republica Federală Germania, Republica Estonia, Republica Elenă, Regatul Spaniei, Republica Franceză, Irlanda, Republica Italiană, Republica Cipru, Republica Letonia, Republica Lituania, Marele Ducat al Luxemburgului, Republica Ungară, Republica Malta, Regatul Ţărilor de Jos, Republica Austria, Republica Polonă, Republica Portugheză, Republica Slovenia, Republica Slovacă, Republica Finlanda, Regatul Suediei, Regatul Unit al Marii Britanii şi Irlandei de Nord (state membre ale Uniunii Europene) şi Republica Bulgaria şi România privind aderarea Republicii Bulgaria şi a României la Uniunea Europeană, denumit în continuare Tratatul de aderare.  

Tratatul de aderare este comun cu cel de aderare a Bulgariei şi reprezintă rezultatul integral al procesului de negociere a celor 31 de capitole. Acest tratat a fost elaborat pe baza aceloraşi principii şi după aceeaşi metodă de lucru utilizate la redactarea Tratatului de aderare a celor zece noi state membre. 

Spre deosebire de cele zece state membre care au aderat la 1 mai 2004, România şi Bulgaria vor adera prin Tratatul de aderare la Tratatul de instituire a Constituţiei pentru Europa, dacă acesta va fi ratificat de toate statele membre până la data aderării efective a României şi Bulgariei. În cazul în care Constituţia pentru Europa nu va intra în vigoare până la data de 1 ianuarie 2007, România va adera la tratatele existente: Tratatul privind Uniunea Europeană şi Tratatul privind instituirea Comunităţii Europene. 

 Astfel, s-au redactat în paralel un Protocol de aderare – care va fi anexat Constituţiei pentru Europa şi un Act de aderare – care va fi anexat Tratatului privind Uniunea Europeană şi Tratatului privind instituirea Comunităţii Europene. Actul de aderare cuprinde modificările aduse prin aderarea României şi Bulgariei la Uniunea Europeană tratatelor constitutive în vigoare în prezent: Tratatul privind Uniunea Europeană, Tratatul de instituire a Comunităţii Europene şi Tratatul instituind Comunitatea Europeană a Energiei Atomice (EURATOM). Protocolul de aderare adaptează Tratatul Constituţional pentru a face posibilă aderarea României şi Bulgariei la acest document. Actul şi Protocolul au, în principiu, conţinut identic (diferă doar referirea la textele din Constituţia Europeană, respectiv Tratatul instituind Comunitatea Europeană şi Tratatul privind Uniunea Europeană).

Actul şi Protocolul vor intra în vigoare alternativ, în funcţie intrarea în vigoare a Tratatului de instituire a Constituţiei pentru Europa. În cazul în care Tratatul de instituire a Constituţiei pentru Europa va intra în vigoare înaintea aderării României şi Bulgariei (1 ianuarie 2007), Protocolul de aderare va intra direct în vigoare. Dacă, însă, Tratatul Constituţional va intra în vigoare după aderarea României şi Bulgariei, la momentul aderării acestora, va intra în vigoare Actul de aderare, iar odată cu intrarea în vigoare a Tratatului Constituţional, Actul de aderare va fi abrogat şi Protocolul va începe să producă efecte juridice.
I. 
Structura Tratatului de aderare

Tratatul de aderare a României şi a Bulgariei la Uniunea Europeană cuprinde:

· Părţile generale: Tratatul propriu-zis, Actul de aderare / Protocolul de aderare;

· Anexele: măsurile convenite în cadrul negocierilor – măsuri permanente şi măsuri temporare 

· Declaraţiile. 

Spre deosebire de Tratatul celor zece noi state membre, Tratatul României şi Bulgariei nu conţine în anexă adaptările tehnice aduse acquis-ului comunitar, având în vedere perioada mare între momentul semnării Tratatului şi momentul aderării efective. Adaptările tehnice au fost redactate în paralel cu Tratatul şi au fost convenite la nivel politic în 11 februarie 2005 (o dată cu acordul politic asupra textului în limba engleză) şi vor fi adoptate prin acte ale instituţiilor comunitare, respectiv Consiliul şi Comisia.

II.
Părţile generale ale Tratatului de Aderare 
1. 
Tratatul de aderare propriu-zis (care cuprinde şase articole) consacră aderarea României şi a Bulgariei la Uniunea Europeană, precum şi faptul că prin aderare cele două state devin parte la Tratatul de instituire a Constituţiei pentru Europa, în condiţiile reglementate prin Protocolul anexat la acest Tratat. Tratatul conţine o clauză privind intrarea în vigoare alternativă a Actului de aderare şi a Protocolului de aderare. 

De asemenea, se precizează data la care Tratatul de aderare va intra în vigoare, precum şi faptul că acesta va fi ratificat de părţile contractante conform procedurilor interne. Instrumentele de ratificare vor fi depuse până la 31 decembrie 2006. 

Conform clauzei finale, dacă unul dintre cele două state care aderă nu depune instrumentul de ratificare până la această dată, Tratatul va intra în vigoare pentru celălalt stat, Consiliul urmând să adopte ajustările necesare Protocolului de aderare sau, după caz, Actului de aderare.

Actul de aderare / Protocolul de aderare conţine:

· Partea I – Principiile

· Partea a II-a – Prevederi generale: elemente privind ajustarea Tratatelor / Constituţiei 

· Partea a III-a – Prevederile permanente (în principal adaptarea acquis-ului)

· Partea a IV-a – Prevederile temporare (perioadele de tranziţie)

· Partea a V-a – Prevederi legate de implementarea Actului.
2. 
Partea I (Principiile) conţine definiţii şi prevederi privind caracterul obligatoriu pentru România şi Bulgaria al tratatelor fundamentale şi al actelor adoptate de instituţiile comunitare şi de Banca Centrală Europeană anterior aderării acestora la UE. Aplicarea dispoziţiilor tratatelor originare şi ale actelor instituţiilor sunt supuse derogărilor convenite în cursul negocierilor de aderare cu fiecare stat candidat. Este statuată obligaţia celor două noi state membre de a adera la convenţiile şi acordurile încheiate de Uniune cu terţe state, convenţiile încheiate între statele membre, precum şi însuşirea acquis-ului Schengen. 
Lista convenţiilor încheiate între statele membre este anexată Actului/Protocolului. România şi Bulgaria au obligaţia de a modifica, până la data aderării, tratatele încheiate cu state terţe, care sunt incompatibile cu dreptul comunitar. În caz contrar, aceste tratate vor fi denunţate. 

Se prevede faptul că Uniunea va adapta restricţiile cantitative la oţel şi produse din oţel în relaţia cu statele terţe, în raport cu importurile României şi Bulgariei. De asemenea, restricţiile cantitative aplicate de Uniune importurilor de produse textile şi de îmbrăcăminte vor fi adaptate pentru a ţine cont de aderarea Bulgariei şi a României la Uniune. În ceea ce priveşte acordurile bilaterale privind pescuitul încheiate de România şi Bulgaria înainte de aderare, se prevede că acestea vor fi administrate de Uniune.

România şi Bulgaria vor participa în cadrul Uniunii Economice şi Monetare, de la data aderării, fiind considerate state cu derogare de la adoptarea monedei unice conform articolului 122 al Tratatului de instituire a Comunităţii Economice Europene. 

3. 
Partea a II-a conţine prevederile instituţionale, respectiv participarea României şi Bulgariei la instituţiile Uniunii Europene:

România va avea 35 de locuri în Parlamentul European, pentru perioada 2007-2009. După această dată, numărul locurilor în Parlamentul European va fi stabilit prin Decizie a Consiliului European.

România va avea 14 voturi în Consiliul Uniunii.

România are dreptul la un judecător la Curtea de Justiţie a Uniunii Europene şi unul la Tribunalul de Primă Instanţă. Mandatul este de şase ani. La fiecare trei ani, se vor schimba, alternativ, treisprezece sau paisprezece judecători.

România va avea 15 membri în Comitetul Economic şi Social şi 15 membri în Comitetul Regiunilor.

România are dreptul de a numi membri în Comitetul Director al Băncii Europene de Investiţii, precum şi în Comitetul Ştiinţific şi Tehnic prevăzut de Tratatul EURATOM. 

Se stipulează că limba română şi limba bulgară devin limbi oficiale ale Uniunii. 

4. 
Partea a III-a (Prevederile permanente) stipulează acceptarea măsurilor negociate permanente (prevăzute într-o anexă), precum şi referirea la mecanismul efectuării adaptărilor tehnice ale acquis-ului adoptat până la 1 octombrie 2004 ("cut-off date"). Este vorba despre actele adoptate de instituţiile Uniunii Europene în diferite domenii care vor fi adaptate în vederea aplicării acestora la România şi Bulgaria 

5. 
Partea a IV-a (Prevederile temporare) se referă la măsurile tranzitorii convenite în cadrul negocierilor (conţinute în anexele Tratatului), prevederile instituţionale şi prevederile financiare cu caracter temporar. 

Potrivit prevederilor instituţionale cu caracter temporar, România va avea 35 de locuri în Parlamentul European în perioada cuprinsă între data aderării efective la Uniune şi data la care se vor desfăşura noi alegeri pentru Parlamentul European (2009). România are obligaţia de a desfăşura alegeri pentru Parlamentul European "nu mai târziu de 31 decembrie 2007". Acestea înseamnă că România poate organiza oricând înainte de 31 decembrie 2007 aceste alegeri, inclusiv în intervalul dintre semnarea Tratatului de aderare, care va avea loc la 25 aprilie 2005 şi data aderării. 

În ipoteza în care Constituţia Europeană va intra în vigoare în 2007, până în 2009 se va menţine sistemul de vot "Nisa", România având 14 voturi, precum şi numărul de 15 locuri în Comitetul Economic şi Social şi Comitetul Regiunilor. 

Conform prevederilor financiare cu caracter temporar, România va contribui la capitalul subscris Băncii Europene de Investiţii cu 42,3 milioane Euro. Contribuţia României la Fondul de Cercetare pentru Cărbune şi Oţel este de 29,88 milioane Euro.

În ceea ce priveşte alocările financiare pentru România, în Tratat sunt incluse, conform dispoziţiilor legislative comunitare, doar alocările pentru acţiuni structurale şi Facilitatea Schengen, precum şi prevederile tranzitorii referitoare la instrumentele de pre-aderare. 

Suma totală a alocărilor pentru acţiuni structurale pentru România în perioada 2007-2009 va fi de:

· 1 399 milioane Euro în 2007

· 1 972 milioane Euro în 2008

· 2 603 milioane Euro în 2009.

De asemenea, în perioada de tranziţie, România va beneficia de Facilitatea Schengen având ca scop finanţarea acţiunilor desfăşurate la frontiera externă în vederea implementării acquis-ului Schengen, precum şi de Facilitatea pentru fluxuri monetare (Cash-flow Facility), având ca scop îmbunătăţirea acestora. 
Alocările pentru România vor fi de: 

· 297,2 milioane Euro în 2007

· 131,8 milioane Euro în 2008 

· 130,8 milioane Euro în 2009. 

Se stipulează gestionarea de către agenţiile de implementare a fondurilor din cadrul asistenţei de pre-aderare, acordată prin programul PHARE, programul PHARE – CBC (Cross-border cooperation), programul ISPA, programul SAPARD şi Facilitatea pentru perioada de tranziţie.

Partea a IV-a cuprinde şi clauzele de salvgardare. 

Ca şi în cazul celor zece noi state membre, Tratatul conţine trei clauze generale de salvgardare: 

· clauza de salvgardare generală 

Dacă, până la sfârşitul a trei ani de la aderare, vor apărea dificultăţi grave şi persistente într-un anumit sector economic sau care ar putea deteriora situaţia economică într-un anumit domeniu, România sau Bulgaria pot solicita Comisiei autorizaţia de a lua măsuri de protecţie pentru a ameliora situaţia creată şi a ajusta respectivul sector economic al Pieţei Comune. În aceleaşi circumstanţe, orice stat membru actual poate solicita autorizaţia de a lua măsuri protecţioniste cu privire la unul sau ambele noi state membre.

· clauza de salvgardare privind Piaţa Internă

Dacă în primii trei ani de la aderare, România şi Bulgaria nu îşi îndeplinesc angajamentele asumate în cadrul negocierilor periclitând astfel funcţionarea Pieţei Interne, Comisia Europeană, din proprie iniţiativă sau la solicitarea unui stat membru, poate să ia măsurile necesare pentru remedierea acestei situaţii. Această clauză poate fi invocată şi înainte de data aderării celor două state.

· clauza de salvgardare justiţie şi afaceri interne

Dacă în România şi Bulgaria există întârzieri cu privire la transpunerea sau implementarea prevederilor comunitare referitoare la recunoaşterea mutuală în domeniul civil şi penal, Comisia, din proprie iniţiativă sau la solicitarea unui stat membru, poate, până la sfârşitul a trei ani de la intrarea în vigoare a Tratatului, să ia măsurile necesare şi să specifice condiţiile de aplicare a acestora. Aceste măsuri trebuie să fie justificate şi menţinute nu mai mult decât este strict necesar pentru remedierea situaţiei.
Faţa de Tratatul celor zece noi state candidate, în cazul României şi al Bulgariei se poate aplica o clauză de amânare a aderării. Consiliul, prin vot în unanimitate, la recomandarea Comisiei, poate lua decizia de a amâna data aderării cu un an, până la 1 ianuarie 2008, dacă în urma monitorizării Comisiei se constată că stadiul pregătirii şi implementării acquis-ului de către cele două state demonstrează pregătirea insuficientă a acestora pentru a deveni membre ale Uniunii. 

În plus, în ceea ce priveşte România, Consiliul poate decide, prin vot cu majoritate calificată, amânarea aderării cu un an, până la 1 ianuarie 2008, dacă se constată o pregătire insuficientă în domeniul justiţiei şi afacerilor interne şi în domeniul concurenţei (există 11 obligaţii menţionate într-o anexă).

În cadrul prevederilor temporare, se stipulează posibilitatea pentru România şi Bulgaria de a adopta măsuri tranzitorii pentru a facilita trecerea la noua politică agricolă comună, precum şi în ceea ce priveşte aplicarea regulilor comunitare în domeniul veterinar, fito-sanitar şi al siguranţei alimentelor.

6. 
Partea a V-a (Prevederi referitoare la adaptările instituţionale) cuprinde dispoziţii privind adaptările instituţionale care sunt necesare în urma aderării României şi Bulgariei (Titlul I), modalităţile de aplicare a actelor instituţiilor comunitare faţă de Bulgaria şi România (Titlul II) şi prevederile finale (Titlul III). 

Titlul I conţine dispoziţii referitoare la necesitatea adaptării de către instituţiile comunitare (Consiliul, Comisia şi Curtea de Justiţie a Comunităţilor Europene) a regulilor de procedură. România şi Bulgaria vor numi câte un membru al Comisiei Europene, la data aderării, al cărui mandat va expira o dată cu expirarea mandatelor celorlalţi membri ai Comisiei. Comisarii român şi bulgar vor fi numiţi de Consiliu, cu majoritate calificată, în acord cu Preşedintele Comisiei şi cu avizul Parlamentului European. Astfel, spre deosebire de Tratatul celor zece, în cazul numirii noilor comisari se va cere şi avizul Parlamentului European, pentru a se asigura o mai mare transparenţă a deciziei.

Totodată, România şi Bulgaria vor numi câte un judecător la Curtea de Justiţie a Uniunii Europene şi la Tribunalul de primă instanţă. Mandatul unuia dintre cei doi judecători va expira în 2009, iar a celuilalt în 2012, decizia fiind luată prin tragere la sorţi. 

România şi Bulgaria vor numi membri la Curtea Europeană de Conturi, Comitetul Economic şi Social şi Comitetul Regiunilor. 

Titlul II prevede obligaţia României şi Bulgariei de a adopta toate măsurile necesare pentru a se conforma, de la data aderării, directivelor şi deciziilor adoptate de instituţii şi comunicate statelor membre. Aceste măsuri includ şi obligaţia de a opera modificările legislative interne necesare. De asemenea, se prevede comunicarea către România şi Bulgaria a unei serii de măsuri (cum ar fi cele referitoare la protecţia lucrătorilor împotriva radiaţiilor). 

Este stipulat, totodată, mecanismul realizării adaptărilor tehnice pentru acquis-ul adoptat după "cut-off date" (1 octombrie 2004), adaptări care nu au fost redactate o dată cu Tratatul de aderare. Mecanismul presupune adoptarea modificărilor necesare de către Consiliu sau Comisie (în funcţie de instituţia care a emis actul), la solicitarea României sau Bulgariei, realizată cel târziu la data aderării. Faţă de Tratatul celor zece, s-a introdus obligaţia vechilor state membre de a lua măsurile necesare pentru a modifica legislaţia lor internă, acolo unde aceste modificări au fost generate de adaptările actelor comunitare ca urmare aderării Bulgariei şi României.

Titlul III prevede transmiterea României şi Bulgariei unei copii certificate a unor instrumente juridice: Tratatul de instituire a Comunităţii Europene şi Tratatul Uniunii Europene, precum şi tratatele internaţionale deţinute în arhivele Secretariatului General al Consiliului.


Declaraţii

La Tratatul de aderare a fost anexată o serie de declaraţii cu caracter politic, care nu produc efecte juridice: Declaraţia comună a statelor membre (UE 25) privind libera circulaţie a persoanelor; Declaraţia comună a UE 25 şi a Comisiei Europene privind pregătirile pentru aderare ale Bulgariei şi ale României; Declaraţia comună a Germaniei şi Austriei privind libera circulaţie a persoanelor; Declaraţia Bulgariei privind alfabetul chirilic. 

Prin Declaraţia privind libera circulaţie a persoanelor, statele membre îşi exprimă angajamentul de a spori accesul cetăţenilor români la piaţa muncii, în vederea accelerării armonizării cu acquis-ul comunitar. 

Declaraţia privind pregătirea României şi Bulgariei pentru aderare afirmă faptul că UE va continua monitorizarea strictă a aplicării angajamentelor convenite în negocieri, acordând o atenţie deosebită asupra domeniilor justiţiei şi afacerilor interne, concurenţei şi mediului. Declaraţia cuprinde aceleaşi elementele exprimate în Concluziile Consiliului European din 17 decembrie 2004.

In Declaraţia privind dezvoltarea rurală sunt estimate posibilele alocări bugetare pentru România în acest sector (2 308 milioane Euro).
III. Perioade de tranziţie reglementate în Tratatului de Aderare
Anexele Protocolului de aderare şi ale Actului de aderare reglementează în detaliu perioadele de tranziţie convenite în cadrul negocierilor. Prezentăm esenţa elementelor stipulate

Capitolul 3 – Libera circulaţie a serviciilor

· cinci ani, până la 1 ianuarie 2012, pentru transpunerea Directivei nr.97/9/CE, privind schemele de compensare a investitorilor. Nivelul minim al compensărilor va ajunge la minim 20.000 euro la finalul perioadei de tranziţie (dacă investiţia a depăşit această sumă)
Capitolul 4 - Libera circulaţie a capitalurilor

· 7 ani pentru achiziţionarea de teren agricol, păduri şi teren forestier de către cetăţenii UE şi SEE (Spaţiul Economic European);

· 5 pentru dreptul de achiziţie asupra terenului pentru reşedinţa secundară. 

Capitolul 6 – Concurenţa

· aplicarea scutirilor de taxe în zonele defavorizate pentru investitorii care au dobândit certificatul de investitori în zonele defavorizate înainte de 1 iulie 2003, scutirea de la plata taxelor pentru investiţii noi va fi aplicată pe durata existenţei zonelor defavorizate: pentru 3 zone defavorizate până la 31 decembrie 2008; pentru 22 de zone defavorizate până la 31 decembrie 2009; pentru alte 3 zone defavorizate până la 31 decembrie 2010

· până la 31 decembrie 2011 pentru aplicarea unor scutiri de la plata redevenţei pentru zonele libere, pentru firmele care au semnat contracte comerciale cu Administraţiile Zonelor Libere înainte de 1 iulie 2002. 

· restructurarea sistemului siderurgic  

Capitolul  7 – Agricultura

1. 3 ani, până la 31.12.2009, pentru modernizarea şi retehnologizarea unităţilor de tăiere şi alinierea la cerinţele europene a unităţilor de procesare a cărnii (26 unităţi) 

2.  3 ani, până la 31.12.2009, pentru modernizarea şi retehnologizarea unităţilor de procesare a cărnii de pasăre (2 unităţi).

3. 3 ani, până la 31.12.2009, pentru modernizarea şi retehnologizarea unităţilor de procesare a laptelui (28 unităţi), precum si pentru organizarea centrelor de colectare si a celor de standardizare lapte.

4. 3 ani, până la 31.12.2009, pentru conformarea la cerinţele comunitare a fermelor de animale de lapte si la calitatea laptelui crud obţinut

5. România a obţinut încadrarea în categorii a zonelor viti-vinicole

6. de 8 ani, până la 31.12.2014 pentru defrişarea suprafeţelor de 30.000 ha ocupate cu hibrizi interzişi şi replantarea acestora cu soiuri din specia Vitis vinifera, cu recunoaşterea dreptului de replantare

7. drepturi suplimentare de plantare a viţei de vie pentru vinuri de calitate cu denumire de origine controlată şi struguri de masă, de 1,5% din suprafaţa totală cultivată cu viţă de vie

8. dreptul de adăugare a zaharozei pentru îmbogăţirea musturilor în zahăr în vederea ridicării potenţialului alcoolic al vinurilor
9. recunoaşterea şi protecţia denumirilor de origine şi geografice pentru:13 băuturi spirtoase din prune, respectiv „ţuică”, „horincă” şi „tur” şi 5 băuturi spirtoase din distilat de vin, respectiv „vinars”.

10.  recunoaşterea şi protecţia denumirii de origine pentru băutura spirtoasă pălincă „palincă”.

11.  posibilitatea utilizării a 20% din fondurile destinate dezvoltării rurale pentru suplimentarea plaţilor directe. (top-up)

12.  3 ani, până la data de 31.12.2009 – pentru utilizarea produselor de protecţie a plantelor omologate în prezent în România şi care conţin următoarele substanţe active incluse in Anexa I a Directivei 91/414/CEE: sulf, acetoclor, dimetoat si respectiv 2 ani pentru substanţa activa 2,4 D, cupru (sub forma de sulfat, oxiclorura sau hidroxid).

Capitolul  9 – Politica în domeniul transporturilor 

· 4 ani, respectiv până la 31 decembrie 2010, pentru aplicarea, în ceea ce priveşte vehiculele româneşti care desfăşoară exclusiv activităţi de transport intern, a impozitelor minime prevăzute în anexa I la Directiva 1999/62;

· aplicarea integrală a prevederilor referitoare la greutăţile maxime ale  Directivei 96/53, care stabileşte dimensiunile maxime admise în traficul naţional şi internaţional şi greutăţile maxime admise în traficul internaţional de 7 ani, până la 31 decembrie 2013. 

· Uniunea Europeană a solicitat o perioadă de tranziţie pentru Regulamentul EEC 3118/93 privind cabotajul rutier. Perioada de tranziţie la cabotajul rutier este solicitată în aceeaşi formulă (3+2 ani) negociată cu Bulgaria, Polonia, Ungaria şi Cehia, ţari care au cerut la randul lor tranziţii în domeniul transportului rutier. 
Capitolul 10 – Impozitarea
· 3 ani, până la 31 decembrie 2009, în vederea atingerii nivelului minim al accizelor la ţigarete prevăzut de noul acquis prin Directiva Consiliului 2002/10/CE privind ţigaretele.

· derogare de la aplicarea art. 24(2) din Directiva 77/388/EEC privind regimul special aplicabil micilor întreprinzători în ceea ce priveşte aplicarea pragului de impozitare de 35.000 Euro cifră de afaceri anuală pentru plătitorii de TVA.

· derogare - potrivit art. 28 alin. 3 (b) şi Anexei F pct. 17 - pentru aplicarea scutirii cu drept de deducere a transportului internaţional de persoane.

· derogare pentru acordarea unui regim special pentru accizarea băuturilor alcoolice distilate din fructe, obţinute de fermieri şi destinate autoconsumului, echivalent a 50 litri băuturi spirtoase /gospodărie/an, cu concentraţie de 40% în volum, prin aplicarea unei cote de 50% din acciza standard aplicată în România.
· perioade de tranziţie pentru transpunerea prevederilor directivei 96/2003/CE privind restructurarea cadrului  comunitar pentru impozitarea produselor energetice şi a electricităţii

· 4 ani, de la aplicarea art. 1 din directivă, respectiv până la data de 31.12.2010 în ceea ce priveşte directiva nr. 49/2003/CE, privind un sistem comun de impozitare aplicabil plăţilor de dobândă şi de redevenţe efectuate între companii asociate din diferite State Membre
Capitolul 14- Energia

· derogare de 25% din nivelul stocului minim de petrol, întrucât România este ţară producătoare de petrol şi, în prezent, consumul este acoperit în proporţie de cca. 50% din producţia internă. Astfel, România va asigura un stoc minim corespunzător consumului pe 67,5 zile, faţă de 90 de zile, cât prevede acquis-ul.

· perioadă de tranziţie de 5 ani de la momentul aderării, pentru constituirea stocului minim, respectiv până la 31 decembrie 2011, dată la care România va atinge un nivel de stocare de 67,5 zile.

Capitolul 22 – Protecţia Mediului Înconjurător
România a obţinut perioade de tranziţie pentru: 

· Directiva 94/63/EC privind controlul emisiilor de compuşi organici volatili (COV) rezultaţi din depozitarea benzinei şi distribuţia sa de la terminale la staţiile service 

· Directiva 94/62/EC privind ambalajele şi deşeurile de ambalaje, amendată de Directiva 2004/12/EC

· Directiva 2000/76/EC privind incinerarea deşeurilor 

· Directiva 2002/96/EC privind deşeurile de echipamente electrice şi electronice

· Directiva 76/464/EEC privind poluarea cauzată de anumite substanţe periculoase deversate în mediul acvatic al Comunităţii 

· Directiva 99/31/EC referitoare la depozitarea deşeurilor ( până la 16 iulie 2017

· Regulamentul nr.259/93 privind controlul transportului deşeurilor în, dinspre şi înspre Comunitatea Europeana ( până la 31 Decembrie 2015

· Directiva nr. 91/271/EEC privind epurarea apelor uzate urbane, până la 31 decembrie 2020

· Directiva nr. 98/83/EC privind calitatea apei destinate consumului uman, până la 31 Decembrie 2015

· Directiva nr. 96/61/EC privind prevenirea si controlul integrat al poluării (IPPC), până la 31 Decembrie 2015

· Directiva Consiliului nr.88/609/EEC privind limitarea emisiilor anumitor poluanţi în atmosfera de la instalaţii  mari de ardere (LCP) (amendata de Directiva 2001/80/EC),  până la 31 Decembrie 2013.
IV. Elemente legate de conţinutul legii de ratificare  

1.
Definirea unor termeni

Legea privind ratificarea Tratatului de aderare se va adopta, în conformitate cu articolul 148 alineatul (1) din Constituţia României, în şedinţa comună a Senatului şi Camerei Deputaţilor, cu votul a două treimi din numărul deputaţilor şi senatorilor.
Legea privind ratificarea Tratatului de aderare ar cuprinde, în afara dispoziţiei standard prin care se exprimă consimţământul statului român faţă de textul Tratatului, unele clarificări referitoare la termeni conţinuţi în Tratatul de aderare sau în tratatele constitutive ale Uniunii Europene.
O primă problemă, care a apărut în procesul de redactare a textului autentic în limba română a Tratatului (varianta de bază fiind negociată în limba engleză), a fost reprezentată de stabilirea echivalentului în limba română a termenului „national” (subst.) din limba engleză (respectiv „ressortissant” în limba franceză). În raport cu necesitatea de a identifica un termen unic în limba română, precum şi în raport cu conţinutul complex al termenului „national” din limba engleză, care desemnează atât persoanele fizice, cât şi persoanele juridice având cetăţenia, respectiv naţionalitatea unui stat, în conformitate cu dreptul statului respectiv, s-a convenit, la propunerea Secretariatului General al Consiliului Uniunii Europene, ca echivalentul termenului „national” din limba engleză să fie „resortisant”, termen existent în limba română. 
Având în vedere utilizarea redusă a termenului „resortisant” în plan intern, cât şi conţinutul juridic complex al acestui termen în dreptul comunitar, este utilă identificarea unei definiţii a acestui termen care să fie cuprinsă în legea de ratificare. Elementele acestei definiţii sunt fundamentate pe următoarele coordonate:

· cuprinderea atât a persoanei fizice, cât şi a persoanei juridice – cu relevanţă deosebită în cadrul secţiunilor referitoare la libera circulaţie a serviciilor şi capitalurilor din tratatele constitutive;

· raportarea la dreptul intern al statului respectiv, în conformitate cu „Declaraţia privind naţionalitatea” anexată Tratatului de la Maastricht. 
Prin urmare, termenul "resortisant al unui stat" a fost definit ca "persoana fizică având această calitate în conformitate cu dreptul intern al acelui stat şi persoana juridică având naţionalitatea acelui stat, în conformitate cu dreptul intern al acelui stat". 

Totodată, s-a particularizat termenul la situaţia României, stipulându-se faptul că prin "resortisant român" se înţelege persoana fizică având calitatea de cetăţean român şi persoana juridică cu sediul în România, înregistrată conform legislaţiei române. 

2.
Instituţiile competente pentru aplicarea Tratatului

Importanţa aducerii la îndeplinire a obligaţiilor înscrise în Tratatul de aderare, care cuprinde esenţa celor convenite în cadrul negocierilor de aderare, a determinat necesitatea prevederii în legea de ratificare a obligaţiei tuturor instituţiilor statului de a lua toate măsurile necesare pentru aplicare prevederilor acestuia. Textul reprezintă, practic, reluarea prevederilor art.148 alin.(4) din Constituţia României, republicată.

În conformitate cu prevederile art.76 alin.(3) din Constituţia României, republicată, solicităm dezbaterea şi adoptarea de către Parlament a proiectului de Lege în procedură de urgenţă.


Faţă de cele prezentate mai sus a fost întocmit proiectul de lege alăturat, pe care vă rugăm să îl aprobaţi.
PRIM-MINISTRU

Călin Popescu-Tăriceanu

